AARHUS: Byen har fået sin tredje Dominos Pizza - denne gang på Hasle Torv.

Torsdag slog butikken for første gang dørene, og for at trække folk til, lokkede butikken med pizzaer til blot en enkelt krone. Det virkede. I en sådan grad, at man på et tidspunkt ikke kunne se, hvor lang køen af mennesker egentlig var.

Udenfor butikken stod der ikke som vanligt knallerter og scootere til at bringe pizzaer ud på, for Domino's har skiftet transportmiddel til cykler.

- Vi vi gerne sætte større fokus på miljøet, hvilket vi kan gøre ved at levere pizzaer ud på el-cykler fremfor knallerter. Vores tests har vist, at vi opfylder vores mål om at levere en pizza inden 30 minutter. Derudover er de unge glade for at få motion - og så endda blive betalt for det, forklarer adm. direktør Carsten Falk.

Domino's Pizza er et mere end 50 år gammelt amerikansk firma med flere end 12.000 butikker på verdensplan. Den første Domino's åbnede i 1997 i Danmark, og i Aarhus er der butikker i Fredengade og Funch Thomsens Gade.